Diari Oficial de la Generalitat Valenciana


Sumari del DOGV 3639, del 03-12-1999 (1999/9965)

ORDRE de 27 d'octubre de 1999, de la Conselleria de Cultura, Educació i Ciència, per la qual es crea una secció d'Educació Secundària Obligatòria a València.
-------------------------------------------------------------------------------------------------------------------------------------------------------------

### Dades del document

Número de DOGV
:   3639

Data del DOGV
:   03-12-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9965


Data del document
:   03-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * València

ORDRE de 27 d'octubre de 1999, de la Conselleria de Cultura, Educació i Ciència, per la qual es crea una secció d'Educació Secundària Obligatòria a València. [1999/F9965]
  
La disposició addicional huitena del Reglament Orgànic i Funcional dels Instituts d'Educació Secundària, aprovat pel Decret 234/97, de 2 de setembre, del Govern Valencià, configura les seccions d'Educació Secundària Obligatòria com a centres dependents d'un institut d'Educació Secundària, i faculta la Conselleria de Cultura, Educació i Ciència per a la creació i supressió d'estos centres.
  
L'Ordre de 31 de juliol de 1998, de la Conselleria de Cultura, Educació i Ciència, publicada en el Diari Oficial de la Generalitat Valenciana de 20 d'agost, regula les seccions dels instituts d'Educació Secundària.
  
La Direcció Territorial de Cultura i Educació de València ha efectuat proposta de creació d'una secció a València per a escolaritzar l'alumnat d'Educació Secundària Obligatòria. El Consell Escolar del Col·legi Públic Pintor Vicente López i del Col·legi Públic Rosa Llácer, en sessions celebrades el 17 de febrer de 1999 i el 5 de maig de 1999, han emés informe respecte a la creació d'este centre docent.
  
L'increment de sol·licituds de llocs escolars d'Educació Secundària s'ha produït paral·lelament a la reducció de les corresponents a Educació Primària. Esta situació fa que siga necessari procedir a la reestructuració de l'oferta d'ensenyament públic en el districte escolar VL7519, Poblats del Sud de València, de tal forma que, a través de les corresponents actuacions administratives, s'obtinga la màxima rendibilitat social dels mitjans humans i materials assignats.
  
El Decret 151/1999, de 17 de setembre, del Govern Valencià (DOGV d'1.10.1999), pel qual es crea el Col·legi Públic número 87 de València-Castellar, per integració del Col·legi Públic Pintor Vicente López i del Col·legi Públic Rosa Llácer, ha disposat el cessament de les activitats en el Col·legi Públic Rosa Llácer, amb efectes des de l'acabament del curs escolar 1998/99.
  
L'apartat segon de la disposició addicional dèsset de la Llei Orgànica 1/1990, d'Ordenació General del Sistema Educatiu, parcialment modificada per l'article 168 de la Llei 13/1996, faculta l'estat i les comunitats autònomes per a afectar, per necessitats d'escolarització, edificis escolars de propietat municipal en els quals es troben ubicats centres d'Educació Preescolar i Educació General Bàsica per a impartir Educació Secundària o Formació Professional. En estos supòsits continuarà sent l'administració local la titular demanial dels immobles.
  
En virtut d'això, i fent ús de les competències que m'atorga l'article 35 de la Llei 5/1983, del Govern Valencià,
  
ORDENE
  
Primer
  
Es crea, per afectació de les instal·lacions del Col·legi Públic Rosa Llácer, codi 87126025, i dependent de l'Institut d'Educació Secundària Font de Sant Lluís, codi 45521962, el següent centre docent:
  
Província: València.
  
Localitat: València.
  
Districte: Castellar-Oliveral.
  
Denominació: Secció de l'Institut d'Educació Secundària Font de Sant Lluís, en Castellar-Oliveral
  
Codi: 22542674.
  
Domicili: c/ Senda del Barquer, s/n.
  
Composició: 8 unitats d'Educació Secundària Obligatòria.
  
Capacitat: 240 llocs escolars.
  
Segon
  
1. El centre iniciarà les seues activitats en el curs acadèmic 1999/2000 i oferirà matrícula per a cursar Educació Secundària Obligatòria.
  
2. El centre impartirà els següents programes d'educació bilingüe: el Programa d'Incorporació Progressiva (PIP) i el Programa d'Ensenyament en Valencià (PEV).
  
Tercer
  
El director territorial de Cultura i Educació de València nomenarà l'equip directiu del centre, conformement a allò establit en l'Ordre de 31 de juliol de 1998, de la Conselleria de Cultura, Educació i Ciència, per la qual es regulen les seccions dels instituts d'Educació Secundària de la Comunitat Valenciana.
  
Quart
  
La Direcció General de Centres Docents determinarà i gestionarà els fons necessaris per a la posada en funcionament i manteniment del centre. Així mateix, el dotarà de l'equipament i material didàctic necessaris. A este efecte la Direcció Territorial de Cultura i Educació efectuarà l'oportuna i raonada proposta.
  
Quint
  
La Direcció General d'Ordenació i Innovació Educativa i Política Lingüística podrà modificar els programes d'educació bilingüe que s'implanten en esta ordre.
  
DISPOSICIÓ ADDICIONAL
  
El que s'establix en esta disposició s'inscriurà en el Registre de Centres Docents de la Generalitat Valenciana.
  
DISPOSICIONS FINALS
  
Primera
  
S'autoritza les direccions generals de Personal, de Règim Econòmic i de Centres Docents perquè, en l'àmbit de les seues respectives competències, adopten les mesures necessàries per a l'aplicació i desenrotllament d'allò disposat en la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana. Això no obstant, els seus efectes s'entenen referits al dia 1 de juliol de 1999.
  
València, 27 d'octubre de 1999
  
El conseller de Cultura, Educació i Ciència,
  
MANUEL TARANCÓN FANDOS